PATVIRTINTA

Šiaulių miesto savivaldybės administracijos direktoriaus

2019 m. sausio 4 d.

įsakymu Nr. A-10

**ŠIAULIŲ MIESTO** **KULTŪROS EKSPERTŲ KOMISIJOS VEIKLOS NUOSTATAI**

**I SKYRIUS**

**BENDROSIOS NUOSTATOS**

1. Šiaulių miesto kultūros ekspertų komisijos nuostatai (toliau – Nuostatai) reglamentuoja Šiaulių miesto kultūros ekspertų komisijos (toliau – Komisija) uždavinius, funkcijas, teises, pareigas, sudėtį ir darbo organizavimą.

2. Komisija yra patariamoji institucija, atliekanti eksperto ir konsultanto funkcijas.

3. Komisija savo veikloje vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos kultūros ministro įsakymais, Šiaulių miesto savivaldybės (toliau – Savivaldybė) tarybos sprendimais, kitais teisės aktais ir Nuostatais.

4. Komisijos išvados yra rekomendacinio pobūdžio.

5. Komisiją steigia ir jos Nuostatus, personalinę sudėtį tvirtina Savivaldybės administracijos direktorius.

6. Komisija veiklą vykdo Savivaldybės administracijos patalpose adresu: Vasario 16-osios g. 62, LT-76295 Šiauliai.

**II SKYRIUS**

**KOMISIJOS UŽDAVINYS IR FUNKCIJOS**

7. Komisijos uždavinys – teikti išvadas dėl siūlomų finansuoti kultūros projektų iš Savivaldybės strateginio plano Kultūros plėtros programos lėšų.

8. Komisija atlieka paraiškų ekspertinį vertinimą ir teikia išvadas Kultūros skyriui dėl lėšų skyrimo kultūros projektams.

**III SKYRIUS**

**KOMISIJOS TEISĖS IR PAREIGOS**

9. Komisijos nariai paraiškas vertina individualiai elektroniniu būdu užpildydami Ekspertinio vertinimo lapą.

**10. Kiekvienas Komisijos narys įsipareigoja:**

10.1. analizuoti, vertinti ir teikti išvadas dėl finansavimo skyrimo kultūros projektams vadovaujantis nustatytais vertinimo kriterijais ir jų balais, bei einamųjų metų prioritetais;

10.2. prieš pradėdamas eiti Komisijos nario pareigas pateikti sutikimą būti Šiaulių miesto kultūros ekspertų komisijos nariu (1 priedas);

10.3. prieš pradėdamas darbą, privalo pasirašyti Nešališkumo deklaraciją ir Konfidencialumo pasižadėjimą;

10.4. nusišalinti nuo paraiškos vertinimo, jeigu su paraiškos teikėju yra susijęs giminystės ar svainystės ryšiais, yra paraiškos autoriaus steigėjas ar dalyvis, darbuotojas ar valdymo organo narys arba suinteresuotas vertinimo rezultatais. Jeigu Komisijos narys nenusišalina nuo paraiškos vertinimo, teisę jį nušalinti turi Komisijos pirmininkas.

**IV SKYRIUS**

**KOMISIJOS SUDĖTIS IR DARBO ORGANIZAVIMAS**

11. Komisiją sudaro 15 ekspertų, kurie atstovauja:

11.1. muzikos menui – 2 nariai;

11.2. vizualiajam menui – 3 nariai;

11.3. teatro menui – 2 nariai;

11.4. šokio menui – 2 nariai;

11.5. literatūrai – 2 nariai;

11.6. kultūros paveldui – 2 nariai;

11.7. etninei kultūrai – 2 nariai.

12. Ekspertai renkami atsižvelgiant į kandidatų kvalifikaciją, kompetenciją, specifinę profesinę patirtį toje kultūros ir meno srityje, kuriai ekspertas atstovauja, ir eksperto sutikimą.

13. Kandidatus į Komisiją siūlo Kultūros skyrius. Kandidatus Kultūros skyriui gali teikti kultūros įstaigos, kūrybinės sąjungos, kultūros srities nevyriausybinės organizacijos. Kartu su pasiūlymu teikėjas pateikia kandidato kvalifikaciją, specifinę profesinę patirtį konkrečioje kultūros ar meno srityje patvirtinantį dokumentą.

14. Komisijos sudėtis tvirtinama Savivaldybės administracijos direktoriaus įsakymu.

15. Komisijos nario kadencija – 4 metai. Kadencijos pabaigoje turi būti keičiama bent trečdalis Komisijos narių.

16. Komisijos nario kadencijų skaičius neribojamas.

17. Komisija kiekviename posėdyje visų Komisijos narių dauguma renka Komisijos pirmininką.

18.Komisijos posėdžiai yra teisėti, jeigu posėdyje dalyvauja ne mažiau kaip pusė Komisijos narių.

19. Komisijos siūlymai priimami balsuojant dalyvaujančių narių balsų dauguma. Jei balsai pasiskirsto po lygiai, lemia pirmininko balsas.

20. Komisijos posėdžiai rengiami pagal poreikį.

21. Komisijos posėdžiai yra protokoluojami. Protokolą pasirašo posėdžio pirmininkas ir sekretorius.

22. Komisijos posėdžiams kviesti, jiems protokoluoti, dokumentacijai tvarkyti Kultūros skyriaus vedėjas skiria skyriaus darbuotoją, kuris nėra Komisijos narys.

23. Jei Komisijos narys atsisako dalyvauti Komisijos veikloje, Kultūros skyrius siūlo kitą kandidatą.

**V SKYRIUS**

**BAIGIAMOSIOS NUOSTATOS**

24. Komisija nevykdo finansinės veiklos.

25. Komisija dirba visuomeniniais pagrindais.

26. Nuostatai keičiami ar papildomi Kultūros skyriaus teikimu Savivaldybės administracijos direktoriaus įsakymu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_